下長安堰
作者：方回
朝代：宋

paragraphs: 已雪又復雨，天寒行路難。
船中寒尚可，未若堰頭寒。
已雨又欲雪，泥深行路迷。
岸邊泥尚可，未若堰頭泥。
官船買船逾十丈，終日牽攀僅能上。
小船不闊五尺者，大船塞之不容下。
堰夫慣見甘途汙，軸膠纜斷相號呼。
得錢贍家計未愚，不惜身如牛與豬。
人生劣可足衣食，何必來此堰頭立。